62024TO0257(01)_INF
Определение на заместник-председателя на Общия съд от 19 юли 2024 г. — Мазепин/Съвет
(Дело T‑257/24 R)
„Обезпечително производство — Обща външна политика и политика на сигурност — Ограничителни мерки, взети във връзка с действията на Русия, подкопаващи или застрашаващи териториалната цялост, суверенитета и независимостта на Украйна — Замразяване на средства и на икономически ресурси — Молба за постановяване на временни мерки — Fumus boni juris — Неотложност — Претегляне на интересите“
1.
Обезпечително производство — Спиране на изпълнението — Условия за постановяване — Fumus boni juris — Разглеждане prima facie на правните основания, изтъкнати в подкрепа на жалбата по главното производство — Жалба срещу актове на Съвета, с които името на жалбоподателя е оставено в списъците за замразяване на средства — Основание, свързано с грешка в преценката от страна на Съвета, която Общият съд вече е санкционирал с отмяната на предходни актове на Съвета, които се опират на същите мотиви — Основание, чието посочване на пръв поглед не е лишено от основателност
(член 278 ДФЕС; Процедурен правилник на Общия съд, член 156, параграф 4; Решение 2014/145/ОВППС на Съвета, изменено с Решения (ОВППС) 2023/1767 и (ОВППС) 2024/847; Регламенти № 269/2014, 2023/1765 и 2024/849 на Съвета)
(вж. т. 21, 22 и 25—28)
2.
Обезпечително производство — Спиране на изпълнението — Временни мерки — Условия за постановяване — Неотложност — Значителна и непоправима вреда — Вреда, която произтича от пречките за продължаването на професионалната кариера заради запазването на името на жалбоподателя в списъците за замразяване на средства — Непарична вреда — Наличие на причинно-следствена връзка между запазването на името на жалбоподателя в посочените списъци и изтъкваната вреда — Хипотетична възможност за подновяване на професионалната кариера — Вреда, която не може да бъде поправена с парично обезщетение
(член 278 ДФЕС; Процедурен правилник на Общия съд, член 156, параграф 4; Решение 2014/145/ОВППС на Съвета, изменено с Решение (ОВППС) 2024/847; Регламенти № 269/2014 и 2024/849 на Съвета)
(вж. т. 29, 35—40, 42, 47 и 49)
3.
Обезпечително производство — Спиране на изпълнението — Условия за постановяване — Претегляне на всички разглеждани интереси — Ограничителни мерки, приети с оглед на положението в Украйна — Решение за замразяване на средства — Бизнесмени и юридически лица, образувания и органи, извършващи дейност в икономически сектори, осигуряващи значителен източник на приходи за правителството на Руската федерация, и свързани с тях лица — Превес на интереса на жалбоподателя да се договаря за наемане на работа, да участва в бъдещите автомобилни шампионати и да продължи професионалната си кариера, над интереса на Съвета
(член 278 ДФЕС; Процедурен правилник на Общия съд, член 156, параграф 4; Решение 2014/145/ОВППС на Съвета, изменено с Решение (ОВППС) 2024/847; Регламенти № 269/2014 и 2024/849 на Съвета)
(вж. т. 50, 51 и 56—65)
Диспозитив
1)
Спира изпълнението на Решение (ОВППС) 2024/847 на Съвета от 12 март 2024 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна и на Регламент за изпълнение (ЕС) 2024/849 на Съвета от 12 март 2024 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна, с които името на г‑н Никита Дмитриевич Мазепин се запазва в списъка с лицата, образуванията и органите, по отношение на които се прилагат тези ограничителни мерки, и само доколкото това се окаже необходимо, за да може той да договаря своето назначаване като професионален пилот във Формула 1 или като пилот в други шампионати на автомобилния спорт, които се провеждат само или отчасти на територията на Европейския съюз, както и да участва в Гран При, тестове, тренировки и свободни тренировки в рамките на Формула 1 и в други шампионати, състезания, тестове, тренировки и свободни тренировки на автомобилния спорт на територията на Съюза. За тази цел на г‑н Мазепин се разрешава само, първо, да влиза на територията на Съюза, за да договаря и сключва договори със състезателен отбор или със спонсори, които не са свързани с дейностите на г‑н Дмитрий Аркадиевич Мазепин, нито с физически или юридически лица, чиито имена на включени в списъците, фигуриращи в приложения към Решение 2014/145/ОВППС на Съвета от 17 март 2014 година относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна и към Регламент (ЕС) № 269/2014 на Съвета от 17 март 2014 година относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна; второ, да влиза на територията на Съюза, за да участва като пилот титуляр, резервен или тестов пилот в шампионати на Формула 1 на Международната автомобилна федерация (ФИА) или в други шампионати, в тренировки, тестове или свободни тренировки на автомобилния спорт, включително с оглед на подновяването на неговия Супер лиценз, трето, да влиза на територията на Съюза, за да се подлага на медицински прегледи, които се изискват от ФИА или от неговия състезателен отбор, четвърто, да влиза на територията на Съюза, за да следва програми за медицински прегледи и тренировки, включително в симулатор, пето, да влиза на територията на Съюза, за да участва в състезания, спонсорство и рекламна дейност по искане на неговия състезателен отбор или на неговите спонсори, шесто, да открие банкова сметка, по която могат да му бъдат превеждани заплати, премии, постъпления от неговия състезателен отбор и седмо, да използва посочената банкова сметка и една кредитна карта, единствено за да покрива разходите, които позволяват на един професионален пилот да пътува на територията на Съюза, да преговаря и да сключва споразумения със състезателен екип или със спонсори и да участва в шампионати, състезания Гран При, състезания, тренировки, тестове или свободни тренировки в държавите — членки на Съюза, и да следва програма за медицински прегледи и тренировки.
2)
В случай на назначаване като пилот на Формула 1 или като пилот в други шампионати на автомобилния спорт, които се повеждат само или отчасти на територията на Съюза, г‑н Мазепин трябва да се ангажира да се състезава под неутрален флаг и да подпише документа, предвиждащ задължение на пилотите в това отношение, който се изисква от ФИА.
3)
Отхвърля молбата за постановяване на временни мерки в останалата ѝ част.
4)
Отменя определение от 21 май 2024 г., Мазепин/Съвет (T‑257/24 R).
5)
Не се произнася по съдебните разноски.